ועדת העבודה, הרווחה והבריאות, כנסת 23, פרוטוקול מספר 128, 2021-01-04 15:27

טלי פלוסקוב: אני פותחת את ישיבת ועדת העבודה, הרווחה והבריאות.

טלי פלוסקוב: היום 4 בינואר, 15:27.

טלי פלוסקוב: נושא הישיבה הוא רוויזיה שאני הגשתי להצעת חוק שהעברנו בקריאה השנייה והשלישית, הצעת חוק לא תעמוד על דם רעך (תיקון) (תגמולים לבני משפחה של אדם שנפטר בעת הצלת חיי זולת), התשפ"א-2020.

טלי פלוסקוב: מי בעד לקבל את הרוויזיה ופתיחה בדיון מחודש?

טלי פלוסקוב: מי נגד?

טלי פלוסקוב: בעד הרוויזיה – פה אחד

טלי פלוסקוב: הדיון נפתח מחדש.

טלי פלוסקוב: אני מבקשת מהיועצת המשפטית להסביר לנו למה הוגשה הרוויזיה.

טלי פלוסקוב: לפני זה אני אגיד כמה מילים.

טלי פלוסקוב: אם אותו בן משפחה חי מהשלמת הכנסה, שלא יהיה מצב שמהסכום שהוא מקבל השלמת הכנסה ינכו את התמיכה שאנחנו כרגע נקבל החלטה לגביה.

טלי פלוסקוב: ההכנסה הזאת לא צריכה להיחשב כהכנסה לצורך חישוב השלמת הכנסה.

טלי פלוסקוב: זה בעצם המשפט שאנחנו כבר עכשיו מכניסים לתוך המסמך.

טלי פלוסקוב: את הנוסח המשפטי תקריא היועצת המשפטית.

טלי פלוסקוב: בבקשה.

נעה בן שבת: מה שאנחנו מציעים להוסיף להצעת החוק הוא סעיף 290א, שמסמיך את השר, בהסכמת שר האוצר ובאישור הוועדה, להתקין תקנות במקרה של הנפטר ובמקרה של הנפגע.

נעה בן שבת: "בתקנות לפי סעיף קטן (א) רשאי השר לקבוע כי תשלומים שייקבעו בהן לא ייחשבו הכנסה לעניינים שיקבע, וכי הוראות סעיפים 320 ו-321, כולן או חלקן, לא יחולו לגבי אותם תשלומים, ורשאי הוא לקבוע הוראות שונות לגבי תשלומים שונים ולגבי בני משפחה שונים".

נעה בן שבת: המטרה של ההוראה הזאת היא להגיד שיכול להיות שבאמת יינתן תשלום מסוים שעלול לפגוע בזכות להבטחת הכנסה לפי החוק או שהוא עלול להיחשב גמלת כפל - - -

טלי פלוסקוב: או להקטין או אפילו לשלול.

נעה בן שבת: כן.

נעה בן שבת: אז אם הבנתי נכון, כרגע הנוסח הזה אומר שלגבי התשלומים שייקבעו בתקנות, השר יוכל לקבוע שהם לא ייחשבו כהכנסה, אבל הוא לא יהיה חייב לקבוע את זה, זה יהיה נתון לשיקול דעתו.

נעה בן שבת: כך הוא יוכל להתגבר על הזהות הזאת שיש לאותה הכנסה.

נעה בן שבת: הוא יוכל לקבוע את זה לעניינים שונים והוא יוכל גם לקבוע שזה לא ייחשב כגמלאות לעניין גמלאות כפל.

נעה בן שבת: זאת אומרת שהוא יוכל לאפשר לתת את זה לאותם אנשים בנוסף לגמלאות אחרות שניתנות, וזה גם לא ייחשב הכנסה.

נעה בן שבת: אנחנו לא יודעים מה המעמד של התשלומים האלה.

נעה בן שבת: יש תשלומים שכן נחשבים לעניינים מסוימים כהכנסה אבל לעניינים אחרים הם לא נחשבים כהכנסה, כי הם לא הכנסה מעבודה למשל.

נעה בן שבת: אנחנו לא משנים את הסטטוס הראשוני שלהם, אנחנו רק אומרים שאם ירצו לתת אותם, יוכלו להתגבר על הוראות שקובעות את זה כהכנסה.

נעה בן שבת: הם יוכלו, אבל זאת לא תהיה חובה.

טלי פלוסקוב: אז בעצם את עדיין משאירה את האופציה כן לחשב את זה כהכנסה.

טלי פלוסקוב: למה הגעתם למסקנה הזאת?

טלי פלוסקוב: למה אני לא יכולה לעשות שברירת המחדל היא שזה לא ייחשב להכנסה?

נעה בן שבת: כמובן שאנחנו ביקשנו שברירת המחדל היא שזה לא ייחשב תמיד כהכנסה, אבל האוצר התנגד.

נעה בן שבת: אולי הוא יסביר את ההתנגדות שלו?

נתנאל אשרי: אני נתנאל אשרי ממשרד האוצר.

נתנאל אשרי: הסיטואציה שעלולה להיווצר היא שבצד הכנסות כמו למשל מביטוח מתנדבים או כל ביטוח אחר, תהיה עוד קצבה, וכך תהיה הצטברות מאוד גדולה של קצבאות.

נתנאל אשרי: אנחנו חושבים שזה עלול ליצור מצב של חוסר שוויון בין קבוצה כזאת לקבוצה אחרת, חוסר שוויון שיהיה מאוד צורם לעין וגם שמאוד יקשה לעשות תיקון הפוך, כלומר למנוע זכויות מקבוצה שלפי לשון החוק כבר מקבלת אותה.

נתנאל אשרי: אנחנו כן עומדים על זה שכשנגיש ביחד עם השר את התקנות – ואנחנו מקווים שהוא יעשה את זה על פי המלצתנו – כן נעשה בחינה מקצועית של הקבוצות שכן צריכות לקבל את זה בדיסריגרד מוחלט, והן כמובן ייכללו, בהתאם לנוסח הזה, בקבוצה שמתעלמים לחלוטין מהקצבה הזאת כהכנסה עבורה.

נתנאל אשרי: אבל שלא ייווצר מצב של קצבה על קצבה בסכומים לא הגיוניים שייצרו עיוות.

טלי פלוסקוב: אוקיי, מקבלת.

טלי פלוסקוב: מלכיאלי, כשנגיע לתקנות אנחנו נצטרך לשקול את הדבר הזה לעומק.

טלי פלוסקוב: כי כבר היו בכנסת מצבים שהעברנו כמה חוקים טובים אבל לא לקחנו בחשבון את העניין של השלמת ההכנסה.

טלי פלוסקוב: אצל נכים קשישים, תוספת ותק לקשישים – כל מה שהוספנו שם, לא לקחנו בחשבון שיש כאלה שמקבלים השלמת הכנסה, ואז בעצם הם לא קיבלו שום דבר מהמדינה.

טלי פלוסקוב: אתם יודעים על מה אני מדברת, נכון, אנשי האוצר?

טלי פלוסקוב: אלה שתי הצעות חוק שאני מאוד מחכה להעביר אותן, אלה טעויות שאנחנו צריכים לתקן.

נעה בן שבת: יש הערות בזום?

טלי פלוסקוב: כרגע אין אף אחד.

טלי פלוסקוב: שוב אני אומרת, אנחנו מפנים את תשומת ליבם של השרים לנושא של השלמת הכנסה, כדי שבקבלת ההחלטה שלהם הם יקבלו החלטה גם לגבי אלה שמתקיימים באמצעות השלמת הכנסה, לא מעבר לזה.

טלי פלוסקוב: אנחנו לא מכתיבים להם ולא קובעים להם מה הם צריכים לעשות, אלא רק מבקשים מהם לשים לב.

נעה בן שבת: בנוסף, ברגע שקבענו הסמכה כזאת היא יכולה להתגבר על הוראות חקיקה ראשית.

נעה בן שבת: במצבים אחרים היינו צריכים לעשות תיקון חקיקה ראשית בשביל להגיד שהסכום הזה לא ייחשב כהכנסה לעניין חוק אחר.

נעה בן שבת: כך גם אתם מבינים את זה, גלעד?

גלעד גושר: כן.

נעה בן שבת: כלומר, כיוון שאנחנו עושים הסמכה פה בחקיקה ראשית, אפשר יהיה להתגבר על אותה הוראה שקובעת שזה נחשב הכנסה.

טלי פלוסקוב: חברים, מאיר שפיגלר בדרך אלינו, הוא מאוד רוצה להיות כאן.

טלי פלוסקוב: אנחנו נעשה הפסקה עד רבע לארבע ואז נמשיך בדיון.

טלי פלוסקוב: אני מחדשת את ישיבת הוועדה.

טלי פלוסקוב: בבקשה, גברתי היועצת המשפטית.

נעה בן שבת: אנחנו קודם אמרנו שהמטרה שלנו בתקנות האלה היא להתגבר על הוראות חוקים שאולי קובעים שלעניינים מסוימים זה נחשב להכנסה, ולכן אנחנו רוצים להוסיף את המילים "על אף האמור בכל דין".

נעה בן שבת: אנחנו מוסיפים את זה כדי להגיד שמה שייקבע באותן תקנות יהיה על אף האמור בכל דין.

נתנאל אשרי: לא הבנתי.

נתנאל אשרי: תוכלי להקריא את כל הנוסח?

טלי פלוסקוב: היועצת המשפטית נתנה לכם את כל הכוח האפשרי.

טלי פלוסקוב: תעשו מה שאתם רוצים, רק תביאו לנו דברים - - -

נעה בן שבת: "

נעה בן שבת: בתקנות לפי סעיף קטן (א) רשאי השר לקבוע, על אף האמור בכל דין, כי תשלומים שייקבעו בהן לא ייחשבו הכנסה לעניינים שיקבע, וכי הוראות סעיפים 320 ו-321, כולן או חלקן, לא יחולו לגבי אותם תשלומים, ורשאי הוא לקבוע הוראות שונות לגבי תשלומים שונים ולגבי בני משפחה שונים".

נעה בן שבת: הרעיון הוא שהקביעות שהשר יקבע ביחד עם הסכמת שר האוצר ועם הסכמת הוועדה, יכולות להתגבר על כל דין בנושא הזה.

טלי פלוסקוב: מבחינת האוצר הכול בסדר?

טלי פלוסקוב: יופי, חברים.

טלי פלוסקוב: לפני שאני מעלה להצבעה את החוק אני רוצה להגיד לכם שכרגע קיימתי שיחה עם המטה של שר האוצר, ואני שמחה לבשר שהם מקדמים עכשיו הצעת חוק ממשלתית על תשלום דמי לידה לנשים שהוצאו לחל"ת ולא היו זכאיות לדמי לידה.

טלי פלוסקוב: אני מברכת על כך, ובעזרת השם נקבל את הצעת החוק הזאת.

טלי פלוסקוב: אני מאמינה שהאופוזיציה תיתן לנו יד לזה, ואנחנו מחכים שתעבירו את זה כמה שיותר מהר לכאן.

טלי פלוסקוב: עכשיו אני אצביע שוב על הצעת חוק הביטוח - - -

נעה בן שבת: זאת אותה הצעה שדנו בה הבוקר, אבל שינינו לה את השם כיוון שהיא כבר תיקון לחוק הביטוח הלאומי.

טלי פלוסקוב: אז אנחנו מצביעים על הצעת חוק הביטוח הלאומי (תיקון מס' 222), התשפ"א-2021, לקריאה שנייה ושלישית.

טלי פלוסקוב: מי בעד? מי נגד?

טלי פלוסקוב: בעד – פה אחד

טלי פלוסקוב: הצעת החוק עברה בקריאה השנייה והשלישית.

טלי פלוסקוב: אני מבקשת להניח אותה כבר עכשיו כדי שמחר נוכל להעביר אותה למליאה ונוכל להתקשר לחוה ולהגיד לה "עשינו את זה".

טלי פלוסקוב: כמו שהבנו גם משרד האוצר וגם הביטוח הלאומי מעוניינים להעביר את התקנות כמה שיותר מהר לכאן, וגם משרד העבודה והרווחה כמובן, כדי שנביא בשורה אמיתית למשפחות האלה – כי באמת מגיע להם.

טלי פלוסקוב: תודה רבה לכולם, הישיבה נעולה.